Les xiquetes i xiquets del Centre d’Atenció diürna de Suport Convencional i Educatiu de Burjassot visiten “Expociencia”
2025-07-24

Les xiquetes i els xiquets que formen part del Centre d’Atenció diürna de Suport Convencional i Educatiu de l’Ajuntament de Burjassot, han tingut l’oportunitat de viure un dissabte diferent fent una eixida cultural a “Expociencia”.

Es tracta d’una jornada de portes obertes que celebra anualment el Parc Científic de la Universitat de València (PCUV) amb més de 100 activitats divulgatives organitzades per investigadores i investigadors dels diferents instituts i professionals de les empreses del Parc Científic. Estes activitats, destinades a tots els públics, tenen una temàtica relacionada sempre amb la ciència i la tecnologia.

L’objectiu dels Centres d’Atenció diürna i de Suport Convencional i Educatiu de l’Ajuntament de Burjassot és oferir a xiquets, xiquetes i adolescents en situació de carència, la possibilitat d’aprofitament i aprenentatge, mitjançant mesures de distinta índole (de promoció personal, ocupacionals formatives, socioculturals, prelaborals, rehabilitadores i lúdiques). El centre dona resposta a les necessitats educatives i de convivència que presenten els menors amb els quals es treballa.